Willermus, Dei gracia Senonensis archiepiscopus, apostolice sedis legatus, omnibus, tam futuris quam presentibus, in perpetuum. Noverit universitas vestra quod nos in ecclesia Senonensi cujus curam divina favente gracia geremus et quam de bono in melius reformare modis omnibus studuimus, quatuor constituimus matricularios laicos ut campanas pulsent et negocia ipsius ecclesie diligenter peragant et studiose procurent. Quibus procurationem nostram omnibus diebus donavimus et concessimus, duobus scilicet in domo nostra comedentibus et duobus alternatim per ebdomadas in ecclesia remanentibus, qui singulis diebus habebunt tres quaternas de vino nostro et quatuor panes, et nobis absentibus duo fercula de coquina nostra, nobis vero presentibus, tot fercula habebunt quot et clerici de mensa nostra. Preter hec, unicuique ipsorum quatuor, triginta solidos in pascha Domini et triginta in festo Sancti-Remigii annuatim reddendos assignavimus. Concessimus eciam eis, in unoquoque duodecim festorum annualium, duos solidos pro auxilio ad campanas pulsandas. Hec autem omnia, tam a nobis quam a successoribus nostris Senonensibus archiepiscopis, eisdem matriculariis imperpetuum persolvenda donavimus et concessimus. Insuper stabilimus ut ipsi matricularii a decanis habeant pro formis in quibus sedent in sinodo XII solidos, scilicet ab unoquoque decano XII denarios. Nullus preter eos locare poterit scuta ad bella facienda in curia nostra. Ad judicia aque facienda querent ipsi cuvam et inde sex denarios habebunt. In benedictionibus abbatum panem et vinum oblatum habebunt. Ab illo eciam qui facit festum baculi, quinque solidos recipient. Capitulum vero Beati-Stephani eis per manum nostram concessit ut in quolibet anniversario tantum accipiant quantum et duo canonici. Thesaurarius quoque in unoquoque annuali festo, quando ipsi ornant ecclesiam paleis vel tapetis, eis duodecim denarios persolvet. Et preter hec in Nativitate Domini reddet eis sex solidos, et in Penthecosten XXII solidos, duobus denariis minus, et sex libras cere. Ut autem hec omnia perpetue robur obtineant firmitatis, ea laudante et concedente prefato capitulo Beati-Stephani, presentis privilegii patrocinio et sigilli nostri auctoritate confirmavimus; statuentes et sub anathemate prohibentes ne quis huic nostre confirmacionis in aliquo presumat contraire, salva in omnibus apostolice sedis auctoritate. Actum publice, Senonis, in palacio pontificali, anno ab Incarnatione Domini Mº Cº LXXº VIº, astantibus nobilibus personis et canonicis Senonensis ecclesie: Hugone, archidiacono; Hilduino, thesaurario; Odone, decano; Gaufrido, precentore; et Haicio, cellerario; Guidone vero, Gastinensis, Hugone, Stampensis et Simone Meludunensis, archidiaconis; Martino vero, Rogerio et Jacquino presbiteris et canonicis; magistro Stephano; magistro Petro; magistro Bernardo; magistro Alexandro; Herberto, Garnerio, Odone et Raginaldo diaconis; Hermando, eciam Salomone, Raginaldo, Guidone, Nicolao et Willelmo subdiaconis, et pluribus aliis.